**Apuneuvoja tutkielman viimeistelyyn**

Kirjoitusprosessin keskeiset vaiheet, sisällön tuottaminen ja tekstin muokkaaminen, ovat luovaa työtä, jonka aikana kirjoittajan kannattaa antaa itselleen vapaus tuottaa raakaakin tekstiä. Lopuksi on kuitenkin aika viimeistellä lopputulos. Seuraavat ohjeet on tehty helpottamaan kirjoittajaa kirjoitusprosessi loppupuolella, toimitusvaiheessa, jossa tekstiä hiotaan ja yhdenmukaistetaan.

Alle on listattu kirjoittamisen osa-alueita ja apukysymyksiä viimeistelyn tueksi. Tehtävät on laadittu kielentarkistuksen arviointilomakkeen pohjalta, joten kysymyksistä näkee, millaisiin asioihin äidinkielen opettaja kiinnittää huomiotaan tekstiä kommentoidessaan. Apuna voi käyttää kunkin osa-alueen alle listattuja asiasanoja, joiden ydinsisältö löytyy verkosta Tekstintekijän työkalupakista osoitteesta <http://www.kielijelppi.fi/tyokalupakki>

1. **Tekstilaji ja tekstin kokonaisrakenne**

Tarkastele tekstiä kokonaisuutena. Toimiiko lukujen rakenne ja otsikointi? Löytyykö tekstistä tutkimuskysymys ja punainen lanka eli juoni? Eteneekö tekstin juoni sulavasti luvusta toiseen, kappaleesta toiseen ja kappaleen sisällä virkkeestä toiseen? Onko kappalejako mallillaan? Onko tiivistelmä ohjeiden mukainen?

Asiasanoja: Kappale, Koheesio, Luettavuus, Otsikko, otsikointi, Punainen lanka, Sidosteisuus, Toisto, Viittaussuhteet.

1. **Tieteellisen esittämistavan erityispiirteet**

Onko tekstin väitteet perusteltu uskottavasti ja ymmärrettävästi? Onko alan käsitteitä käytetty asianmukaisesti? Erottuuko kirjoittajan oma ääni lähteiden (ja mahdollisen aineiston) äänestä joka kohdassa, myös virketasolla? Onko lähdeviitteet merkitty asianmukaisesti?

Asiasanoja: Aikamuoto, Argumentaatio, Erikoiskieli, Lähdeluettelo, Metateksti, Näkökulma, Persoonamuoto, Referointi, Sitaatti, Verbimuoto, Viittaustekniikka.

1. **Sanavalinnat ja tyyli**

Onko teksti kaikilta osin täsmällistä, selkeää ja yksiselitteistä? Onko tekstiä helppo seurata? Joudutko jossain kohtaa palaamaan virkkeessä taaksepäin hahmottaaksesi tekstin merkityksen? Onko tekstissä luettavuutta heikentäviä muoti-ilmauksia, substantiivityyliä tai hankalia lauseenvastikkeita? Onko tekstissä tieteelliseen asiatyyliin sopimattomia ilmauksia, kielikuvia tai rakenteita? Onko tekstissä turhaa toistoa? Onko vieraskielisiä lähteitä referoitu sujuvasti suomeksi? Onko tekstissä vieraan kielen mallin mukaisia hankalia ilmauksia tai lauserakenteita?

Asiasanoja: Agentti, Asiatyyli, Koheesio, Lauseenvastike, Muoti-ilmaus, Puhekieli, Substantiivityyli, Tilastokieli, Vieras vaikutus, Virke.

1. **Oikeakielisyys**

Ovatko virkerakenteet kieliopillisesti toimivia (ks. lisää esimerkiksi asiasanoista Virke ja Symmetria)? Tarkista, onko välimerkit merkitty asianmukaisesti. Onko sanajärjestys luonteva? Toimivatko pronominiviittaukset? (Jokaiselle pronominille tulisi löytyä edeltävästä tekstistä yksiselitteinen korrelaatti eli ilmaus, johon pronomini viittaa.) Onko sivunumeroiden välissä ajatusviiva (yhdysmerkkiä pitempi viiva –)?

Asiasanoja: Ajatusviiva, Iso ja pieni alkukirjain, Kaksoispiste, Kongruenssi, Kysymysmerkki, Lauseenvastike, Numeroilmaus, Omistusliite, Passiivi, Pilkku, Piste, Pronomini, Puolipiste, Rektio, Sanajärjestys, Sijapääte, Symmetria, Vertailumuodot, Vierassana, Viivapulma, Virke.